title: Decizia 2014/129/PESC a Consiliului din 10 martie 2014 de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă

text:
               12.3.2014

               RO

               Jurnalul Oficial al Uniunii Europene

               L 71/3

      DECIZIA 2014/129/PESC A CONSILIULUI

   din 10 martie 2014
   de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   întrucât:

               (1)

               La 12 decembrie 2003, Consiliul Uniunii Europene a adoptat Strategia UE împotriva proliferării armelor de distrugere în masă (denumită în continuare „Strategia UE împotriva proliferării ADM”), al cărei capitol III cuprinde o listă de măsuri care trebuie adoptate atât în Uniune, cât și în țările terțe pentru combaterea acestei proliferări.

               (2)

               Uniunea pune în aplicare în mod activ Strategia UE împotriva proliferării ADM și dă curs măsurilor enumerate în capitolul III, cum ar fi dezvoltarea structurilor necesare în cadrul Uniunii.

               (3)

               La 8 decembrie 2008, Consiliul a adoptat concluziile sale și documentul intitulat „Noi linii de acțiune ale Uniunii Europene privind combaterea proliferării armelor de distrugere în masă și a vectorilor acestora” (denumit în continuare „noile linii de acțiune”), în care se afirmă că proliferarea ADM continuă să reprezinte una dintre cele mai mari amenințări în materie de securitate și că politica în materie de neproliferare constituie o componentă esențială a politicii externe și de securitate comune (PESC).

               (4)

               În noile linii de acțiune, Consiliul solicită formațiunilor și organismelor competente ale Consiliului, Comisiei, altor instituții și statelor membre să asigure acestui document o urmare concretă.

               (5)

               În noile linii de acțiune, Consiliul subliniază faptul că acțiunile Uniunii de prevenire a proliferării ar putea să beneficieze de sprijinul oferit de o rețea neguvernamentală în domeniul neproliferării, prin reunirea instituțiilor de politică externă și a centrelor de cercetare specializate în domeniile strategice ale Uniunii și, în același timp, prin valorificarea rețelelor utile deja existente. O astfel de rețea ar putea fi extinsă la instituții din țările terțe cu care Uniunea desfășoară dialoguri specifice legate de chestiunea neproliferării.

               (6)

               La 15 și 16 decembrie 2005, Consiliul European a adoptat Strategia Uniunii Europene de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă (denumită în continuare „Strategia UE privind SALW”), care stabilește orientările pentru acțiunea Uniunii în domeniul SALW. Potrivit strategiei UE privind SALW, acumularea ilicită și traficul ilicit de SALW și muniție aferentă reprezintă o amenințare gravă la adresa păcii și securității internaționale.

               (7)

               Printre obiectivele identificate în cadrul strategiei UE privind SALW se numără necesitatea de a favoriza multilateralitatea eficientă pentru a crea mecanisme, la nivel internațional, regional sau în cadrul Uniunii și al statelor sale membre, pentru a preveni furnizarea și proliferarea cu caracter destabilizator a SALW și a muniției aferente.

               (8)

               La 26 iulie 2010, Consiliul a adoptat Decizia 2010/430/PESC (1) care a instituit o rețea europeană de grupuri de reflecție independente și a prevăzut ca punerea în aplicare a deciziei din punct de vedere tehnic să fie realizată în cadrul Consorțiului UE pentru neproliferare (denumit în continuare „consorțiul”).

               (9)

               Alegerea consorțiului ca beneficiar unic al unui grant se justifică în acest caz prin intenția Uniunii de a continua, cu sprijinul statelor membre, o cooperare fructuoasă cu o rețea de grupuri de reflecție europene care contribuie la crearea unei culturi europene comune privind neproliferarea și dezarmarea și care sprijină Uniunea în dezvoltarea și modelarea politicilor sale în aceste domenii și în creșterea vizibilității Uniunii. În acest caz, este necesară o finanțare de 100 % datorită naturii înseși a consorțiului, care își datorează existența Uniunii și depinde în totalitate de sprijinul Uniunii. Consorțiul nu are resurse financiare independente și nici autoritatea de a colecta alte fonduri. Mai mult, consorțiul a instituit, pe lângă cele patru grupuri de reflecție de gestionare, o rețea care reunește peste 60 de grupuri de reflecție și centre de cercetare, care reprezintă, împreună, aproape toate competențele neguvernamentale din Uniune.

               (10)

               Până în prezent, consorțiul a organizat două seminare între experți la nivelul Uniunii în mai 2011 și în iunie 2013 la Bruxelles și două conferințe internaționale majore pe tema neproliferării în februarie 2012 și în septembrie-octombrie 2013 la Bruxelles, și a publicat 31 de documente strategice specifice pe site-ul său web. Site-ul web a fost lansat în primăvara anului 2011, fiind apoi actualizat periodic, inclusiv prin publicarea unui buletin informativ electronic bilunar: nonproliferation.eu. Peste 60 de grupuri de reflecție europene independente s-au alăturat rețelei consorțiului de la înființarea sa.

               (11)

               Prin Deciziile 2010/799/PESC (2) și 2012/422/PESC (3) ale Consiliului, consorțiul a fost de asemenea însărcinat cu organizarea a două seminare pentru a promova consolidarea încrederii și în sprijinul unui proces vizând instituirea unei zone fără ADM și vectorii acestora în Orientul Mijlociu, desfășurate la Bruxelles în iulie 2011 și în noiembrie 2012. În plus, prin Decizia 2013/43/PESC a Consiliului (4), consorțiul a fost însărcinat cu organizarea a două seminare cu ușile închise pentru a facilita încheierea cu succes a negocierilor unui tratat privind comerțul cu arme în cadrul Conferinței ONU din martie 2013,

         ADOPTĂ PREZENTA DECIZIE:
   Articolul 1
   (1)   Pentru a contribui la punerea în aplicare consolidată a Strategiei UE împotriva proliferării ADM, bazată pe principiile multilateralității, prevenirii și cooperării eficiente cu țările terțe, promovarea și sprijinirea continuă a activităților rețelei Uniunii de grupuri de reflecție independente în domeniul neproliferării sunt prelungite cu trei ani în vederea realizării următoarele obiective:

               (a)

               încurajarea dialogului politic și pe teme de securitate, precum și a discuțiilor pe termen lung privind măsurile de combatere a proliferării ADM și a vectorilor acestora, discuții desfășurate în cadrul societăților civile și, în special, în rândul experților, cercetătorilor și cadrelor universitare;

               (b)

               furnizarea către participanții la grupurile de pregătire relevante din cadrul Consiliului a posibilității de a consulta rețeaua cu privire la aspecte legate de neproliferare și de a permite reprezentanților statelor membre să participe la reuniunile rețelei;

               (c)

               constituirea unei etape utile în acțiunile de neproliferare ale Uniunii și ale comunității internaționale, în special prin prezentarea unor rapoarte și/sau recomandări reprezentanților Înaltului Reprezentant al Uniunii pentru afaceri externe și politica de securitate (ÎR);

               (d)

               contribuirea la creșterea gradului de sensibilizare a țărilor terțe cu privire la provocările reprezentate de proliferare și la necesitatea de a lucra în cooperare cu Uniunea și în contextul forurilor multilaterale, în special al Organizației Națiunilor Unite, în scopul de a preveni, a descuraja, a opri și, atunci când este posibil, a suprima programele de proliferare care prezintă motive de îngrijorare la nivel mondial;

               (e)

               contribuirea la dezvoltarea competențelor și a capacității instituționale în domeniul neproliferării și al dezarmării în cadrul grupurilor de reflecție și al guvernelor din Uniune și din țările terțe.

         (2)   În lumina strategiei UE privind SALW, sfera de cuprindere a activităților rețelei europene de grupuri de reflecție independente în domeniul neproliferării nu se limitează la aspectele legate de amenințările reprezentate de proliferarea ADM și a vectorilor acestora, ci include, de asemenea, aspecte legate de armele convenționale, inclusiv SALW. Includerea armelor convenționale în domeniul de activitate al rețelei oferă un instrument remarcabil pentru dialog și recomandări privind acțiuni ale Uniunii în acest domeniu, în cadrul punerii în aplicare a strategiei UE privind SALW și a politicii Uniunii în domeniul armelor convenționale.
   (3)   În acest context, proiectele care urmează a fi susținute de către Uniune cuprind următoarele activități specifice:

               (a)

               furnizarea mijloacelor pentru organizarea a trei reuniuni consultative anuale și a până la șapte seminare ad hoc pentru experți și practicieni referitoare la toate chestiunile privind neproliferarea și dezarmarea, acoperind atât armele neconvenționale, cât și armele convenționale, în vederea transmiterii de rapoarte și/sau recomandări reprezentanților ÎR;

               (b)

               înființarea unui serviciu de asistență tehnică în cadrul consorțiului, pentru a oferi informații ad hoc la întrebările legate de toate chestiunile privind neproliferarea și dezarmarea, acoperind atât armele neconvenționale, cât și armele convenționale, răspunsurile fiind trimise în termen de două săptămâni;

               (c)

               furnizarea mijloacelor pentru organizarea a trei conferințe anuale majore cu țările terțe și cu societatea civilă pe tema neproliferării și a dezarmării pentru a promova la nivel internațional Strategia UE împotriva proliferării ADM și Strategia UE privind SALW, precum și rolul instituțiilor Uniunii și al grupurilor de reflecție din cadrul Uniunii în acest domeniu, în vederea creșterii vizibilității politicilor Uniunii în această privință și a înaintării de rapoarte și/sau recomandări reprezentanților ÎR;

               (d)

               furnizarea mijloacelor pentru gestionarea și dezvoltarea unei platforme internet menite să faciliteze contactele și să încurajeze dialogul în cadrul rețelei grupurilor de reflecție, analizând chestiuni legate de prevenirea proliferării ADM și a armelor convenționale, inclusiv a SALW, precum și formarea noii generații de experți în domeniul neproliferării și al dezarmării;

               (e)

               furnizarea mijloacelor pentru sensibilizarea și dezvoltarea cunoștințelor și a capacității instituționale în domeniul neproliferării în cadrul grupurilor de reflecție și al guvernelor din Uniune și din țările terțe;

               (f)

               abordarea subiectelor propuse de statele membre și de Serviciul European de Acțiune Externă (SEAE) în activitățile generale de cercetare ale consorțiului.

         În anexă este prevăzută o descriere detaliată a proiectelor.
   Articolul 2
   (1)   ÎR este responsabil de punerea în aplicare a prezentei decizii.
   (2)   Punerea în aplicare tehnică a proiectelor menționate la articolul 1 alineatul (3) este efectuată de Consorțiul UE pentru neproliferare compus din la Fondation pour la Recherche Stratégique (FRS), the Peace Research Institute Frankfurt (HSFK/PRIF), the International Institute for Strategic Studies (IISS) și the Stockholm International Peace Research Institute (SIPRI). Consorțiul îndeplinește această sarcină sub responsabilitatea ÎR. În acest scop, ÎR încheie acordurile necesare cu consorțiul.
   (3)   Statele membre și SEAE propun priorități și subiecte de interes specific pentru evaluarea programelor de cercetare ale consorțiului, care urmează să fie abordate în documente de lucru și seminare, în conformitate cu politicile Uniunii.
   Articolul 3
   (1)   Valoarea de referință financiară pentru punerea în aplicare a proiectelor ce fac obiectul activităților menționate la articolul 1 alineatul (3) este de 3 600 000 EUR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie un acord de finanțare cu consorțiul. Acordul prevede obligația consorțiului de a asigura o vizibilitate adecvată a contribuției Uniunii în raport cu mărimea acestei contribuții.
   (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la orice dificultăți survenite în decursul respectivului proces și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii pe baza rapoartelor periodice pregătite de consorțiu. Aceste rapoarte stau la baza evaluării efectuate de Consiliu.
   (2)   Comisia raportează cu privire la aspectele financiare ale proiectelor menționate la articolul 1 alineatul (3).
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 36 de luni de la data încheierii acordului de finanțare prevăzut la articolul 3 alineatul (3).
   Cu toate acestea, aceasta expiră după 6 de luni de la intrarea ei în vigoare în situația în care acordul de finanțare respectiv nu a fost încheiat în acest interval de timp.

      Adoptată la Bruxelles, 10 martie 2014.

            Pentru Consiliu

            Președintele

         G. VROUTSIS

      (1)  Decizia 2010/430/PESC a Consiliului din 26 iulie 2010 de instituire a unei rețele europene de grupuri de reflecție independente în domeniul neproliferării în sprijinul punerii în aplicare a Strategiei Uniunii Europene împotriva proliferării armelor de distrugere în masă (JO L 202, 4.8.2010, p. 5).

      (2)  Decizia 2010/799/PESC a Consiliului din 13 decembrie 2010 de sprijinire a unui proces de consolidare a încrederii care să ducă la instituirea unei zone fără arme de distrugere în masă și fără vectorii acestora în Orientul Mijlociu, pentru susținerea punerii în aplicare a Strategiei UE împotriva proliferării armelor de distrugere în masă (JO L 341, 23.12.2010, p. 27).

      (3)  Decizia 2012/422/PESC a Consiliului din 23 iulie 2012 în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu (JO L 196, 24.7.2012, p. 67).

      (4)  Decizia 2013/43/PESC a Consiliului din 22 ianuarie 2013 privind continuarea activităților Uniunii de susținere a negocierilor pentru Tratatul privind comerțul cu arme, în cadrul Strategiei europene de securitate (JO L 20, 23.1.2013, p. 53).

      ANEXĂ

         REȚEAUA EUROPEANĂ DE GRUPURI DE REFLECȚIE INDEPENDENTE ÎN DOMENIUL NEPROLIFERĂRII ÎN SPRIJINUL PUNERII ÎN APLICARE A STRATEGIEI UE ÎMPOTRIVA PROLIFERĂRII ARMELOR DE DISTRUGERE ÎN MASĂ (STRATEGIA UE ÎMPOTRIVA PROLIFERĂRII ADM)

      1.   Obiective

      Obiectivul prezentei decizii este de a confirma și de a continua punerea în aplicare a recomandării de politică elaborate de Consiliu la 8 decembrie 2008 în documentul intitulat„Noi linii de acțiune ale Uniunii Europene privind combaterea proliferării armelor de distrugere în masă și a vectorilor acestora”. Conform respectivului document, acțiunile Uniunii de combatere a proliferării ar putea să beneficieze de sprijinul oferit de o rețea neguvernamentală în domeniul neproliferării, prin reunirea instituțiilor de politică externă și a centrelor de cercetare specializate în domeniile strategice ale Uniunii și, în același timp, prin valorificarea rețelelor utile deja existente. O astfel de rețea ar putea fi extinsă la instituții din țările terțe cu care Uniunea desfășoară dialoguri specifice legate de chestiunea neproliferării.
      Această rețea de grupuri de reflecție independente din domeniul neproliferării ar continua încurajarea dialogului politic și pe teme de securitate, precum și discuțiile pe termen lung privind măsurile de combatere a proliferării ADM și a vectorilor acestora și chestiunile interdependente ale dezarmării, discuții desfășurate în cadrul societăților civile și în special în rândul experților, cercetătorilor și cadrelor universitare.
      Activitatea rețelei urmează să fie extinsă pentru a cuprinde aspecte legate de armele convenționale, inclusiv SALW, inclusiv măsuri menite să asigure punerea în aplicare continuă a Strategiei Uniunii de combatere a acumulării ilicite și a traficului ilicit de SALW și muniție aferentă. Rețeaua va contribui la dezvoltarea unor noi aspecte ale acțiunilor Uniunii care includ atât dimensiunea preventivă, cât și cea reactivă a aspectelor de securitate legate de armele convenționale, inclusiv traficul ilicit și acumularea excesivă de SALW, precum și de muniție aferentă, astfel cum este prevăzut în strategia UE relevantă. Prevenirea traficului ilegal și nereglementat cu arme convenționale, inclusiv SALW, a fost, de asemenea, recunoscută drept o prioritate a Uniunii în cadrul procesului tratatului privind comerțul cu arme.
      Rețeaua ar putea contribui la creșterea gradului de sensibilizare a țărilor terțe cu privire la provocările reprezentate de proliferarea ADM și de armele convenționale, inclusiv de traficul ilicit și de acumularea excesivă de SALW, precum și de muniție aferentă, precum și cu privire la necesitatea de a coopera cu Uniunea și în contextul forurilor multilaterale, în special Organizația Națiunilor Unite, în scopul de a preveni, descuraja, opri și, atunci când este posibil, suprima programele de proliferare care prezintă motive de îngrijorare la nivel mondial și traficul ilicit și acumularea excesivă de SALW, precum și de muniție aferentă.
      Uniunea dorește să susțină această rețea după cum urmează:

                  —

                  prin organizarea unor seminare periodice la nivelul Uniunii și, după caz, a unor reuniuni ad hoc pentru diplomați și pentru experți din mediul academic privind evenimentele și chestiunile marcante legate de neproliferarea ADM și SALW și de dezarmare, în vederea transmiterii de rapoarte și/sau recomandări reprezentanților ÎR,

                  —

                  prin organizarea unor conferințe anuale majore și, dacă este necesar, a unor reuniuni pregătitoare în vederea transmiterii de rapoarte și/sau recomandări reprezentanților ÎR,

                  —

                  prin menținerea, gestionarea și dezvoltarea în continuare a unei platforme internet și a unor rețele sociale conexe menite să faciliteze contactele și să favorizeze dialogul privind cercetarea în cadrul rețelei grupurilor de reflecție din domeniul neproliferării,

                  —

                  prin facilitarea transferului de competențe și de cunoștințe privind politicile UE în domeniul neproliferării și dezarmării în Uniune și în țările terțe.

            2.   Organizarea rețelei

      Rețeaua este deschisă tuturor grupurilor de reflecție relevante și institutelor de cercetare din Uniune și din statele asociate și respectă pe deplin diversitatea opiniilor în cadrul Uniunii.
      Rețeaua va facilita în continuare contactele dintre experții neguvernamentali, reprezentanții statelor membre și instituțiile Uniunii. Rețeaua va fi pregătită să colaboreze cu actorii neguvernamentali din țările terțe, în conformitate cu Strategiile UE privind ADM și SALW, care sunt bazate pe conceptele multilateralității și cooperării internaționale. Mandatul rețelei include neproliferarea ADM, a vectorilor acestora, dezarmarea și aspecte legate de armele convenționale, inclusiv SALW.
      Participanții la organismele pregătitoare relevante din cadrul Consiliului (CODUN/CONOP/COARM etc.) vor putea consulta rețeaua cu privire la aspecte legate de neproliferare și arme convenționale, inclusiv SALW, iar reprezentanții acestora pot participa la reuniunile rețelei. Atunci când este posibil, reuniunile rețelei și cele ale grupurilor de lucru pot fi organizate consecutiv.
      Rețeaua va fi condusă în continuare de Consorțiul UE pentru neproliferare, format din FRS, HSFK/PRIF, IISS și SIPRI și care va fi însărcinat cu gestionarea proiectului, în strânsă cooperare cu reprezentanții ÎR.
      Consorțiul, în consultare cu reprezentanții ÎR și cu statele membre, va invita participanții cu competențe în politicile de neproliferare și de dezarmare, în ceea ce privește ADM și armele convenționale, la seminare între experți și la conferințe anuale majore, precum și la împărtășirea publicațiilor și a activităților lor pe un site internet special.
      3.   Descrierea proiectelor

      3.1.   Proiectul nr. 1: Organizarea a trei reuniuni consultative anuale și a până la șapte seminare ad hoc pentru diplomați și experți din mediul academic, urmate de un raport și/sau recomandări

      3.1.1.   Scopul proiectului

      Obiectivul reuniunilor consultative anuale și al seminarelor ad hoc este de a promova un dialog pe teme de securitate între experții, funcționarii și cadrele universitare din Uniune, privind actualele mize din domeniile neproliferării și dezarmării ADM, vectorilor acestora și armelor convenționale, inclusiv SALW. Seminarele ar promova așadar cooperarea în cadrul rețelei europene de grupuri de reflecție independente din statele membre ale Uniunii.
      3.1.2.   Rezultatele proiectului

                  —

                  Schimbul de informații și de analize privind tendințele actuale în materie de proliferare în rândul politicienilor și al experților din mediul academic din statele membre, precum și al personalului specializat din SEAE și din instituții ale Uniunii;

                  —

                  Discuții privind cele mai bune metode și mijloace de a pune în aplicare politicile Uniunii de combatere a proliferării;

                  —

                  Promovarea unei rețele europene de grupuri de reflecție independente;

                  —

                  Furnizarea unor informații constructive către Uniune cu privire la strategiile acesteia de combatere a proliferării ADM și SALW din partea grupurilor de reflecție independente din cadrul Uniunii, precum și a unor sugestii din partea practicienilor, adresate grupurilor de reflecție, privind cele mai relevante subiecte pentru politica în cauză, care să facă obiectul unor cercetări ulterioare;

                  —

                  Identificarea chestiunilor relevante în domeniul neproliferării și dezarmării pentru rapoartele axate pe politica în cauză;

                  —

                  Elaborarea unor rapoarte axate pe politică și a unui set de recomandări axate pe acțiuni, adresate reprezentanților ÎR. Respectivele rapoarte ar urma să fie distribuite instituțiilor relevante ale Uniunii și statelor membre.

            3.1.3.   Descrierea proiectului

      Proiectul prevede organizarea a trei reuniuni consultative anuale și a până la șapte seminare între experți, cu pregătirea rapoartelor și/sau a recomandărilor conexe.
      Ordinea de zi a acestor evenimente este pregătită în strânsă colaborare cu grupurile de lucru PESC ale Consiliului din domeniul neproliferării și dezarmării (CODUN/CONOP/CODUN Spațiu), al transferului de SALW și de arme convenționale (COARM și COARM ATT). Seminarele ar trebui să răspundă provocărilor pe termen scurt și mediu cu care se confruntă Uniunea în domeniile neproliferării și dezarmării, pentru următoarele categorii de arme: ADM și vectori ai acestora, arme convenționale inclusiv SALW și noi tipuri de arme și de vectori. Seminarele ar trebui să ofere, în special, o oportunitate pentru factorii de decizie ai Uniunii de a se concentra pe provocările și tendințele pe termen mai lung din domeniul acestor arme, precum și asupra altor aspecte, care depășesc preocupările lor cotidiene obișnuite.
      Reuniunile consultative anuale au o durată de 1,5 zile și prevăd participarea a până la 100 de persoane provenite din grupuri de reflecție din Uniune, statele membre și instituțiile Uniunii, specializate în aspecte legate de neproliferare și arme convenționale, inclusiv SALW. Aceste seminare ar trebui să aibă drept obiectiv principal consultarea dintre grupurile de reflecție din Uniune privind neproliferarea, Uniunea și statele sale membre.
      Seminarele ad hoc au o durată maximă de două zile și prevăd participarea a până la 45 de persoane, aceasta urmând a fi stabilită pentru fiecare caz în parte. Aceste seminare ar trebui să aibă drept obiectiv principal consultarea dintre grupurile de reflecție din Uniune privind neproliferarea, Uniunea și statele sale membre, pe o bază ad hoc, pentru a aborda evenimentele marcante și opțiunile de politică ale Uniunii, precum și pentru a acorda grupurilor de reflecție din Uniune, statelor membre și instituțiilor Uniunii oportunitatea de a informa publicul-țintă din interiorul și din afara Uniunii.
      Reuniunile consultative anuale ar trebui să aibă loc la Bruxelles, iar trei seminare ad hoc între experți ar putea avea loc în afara Uniunii.
      3.2.   Proiectul nr. 2: Organizarea unei conferințe anuale majore, inclusiv elaborarea unui raport și/sau a unor recomandări

      3.2.1.   Scopul proiectului

      În cadrul conferințelor anuale majore privind neproliferarea și dezarmarea, la care vor participa experți guvernamentali și grupuri de reflecție independente, alți specialiști din mediul academic din Uniune și din statele asociate, precum și din țări terțe, vor fi discutate și identificate măsuri suplimentare privind combaterea proliferării ADM și a vectorilor acestora și obiectivele interdependente privind dezarmarea și se vor aborda totodată provocările legate de armele convenționale, inclusiv combaterea traficului ilicit și a acumulării excesive de SALW și de muniție aferentă. În calitate de eveniment emblematic al proiectului, conferința anuală va consolida atenția internațională pentru Strategia UE privind neproliferarea ADM și eforturile de implementare a acesteia din partea instituțiilor Uniunii, precum și pentru activitatea conexă a grupurilor de reflecție independente și a experților academici din statele membre.
      Conferințele anuale vor servi, de asemenea, la promovarea rolului și a coeziunii grupurilor de reflecție europene specializate în domenii legate de neproliferare și vor contribui la consolidarea capacității acestor instituții și a altor instituții, inclusiv în zone ale lumii fără o competențe aprofundate în materie de neproliferare.
      Conferințele anuale și orice reuniune pregătitoare vor aborda chestiunile legate de neproliferare relevante în prezent pentru activitatea SEAE. Pe baza acestor discuții și a altor activități prevăzute de consorțiu, vor fi elaborate rapoarte orientate către politici, împreună cu o serie de recomandări orientate către acțiune, destinate reprezentanților ÎR. Respectivul raport ar urma să fie distribuit instituțiilor relevante ale Uniunii și statelor membre și pus la dispoziție online.
      3.2.2.   Rezultatele proiectului

                  —

                  Instituirea unei conferințe internaționale majore conduse de Europa în domeniul neproliferării și al dezarmării, care ar urma să devină cadrul principal pentru promovarea discuțiilor strategice referitoare la măsurile destinate combaterii proliferării ADM și a vectorilor acestora și la obiectivele interdependente ale dezarmării în vederea abordării provocărilor legate de armele convenționale, inclusiv combaterea traficului ilicit și a acumulării excesive de SALW, precum și de muniție aferentă;

                  —

                  Sporirea vizibilității și a gradului de conștientizare a politicilor Uniunii în domeniul neproliferării ADM și SALW și în domeniul acțiunii chimice, biologice, radioactive și nucleare (CBRN) în rândul funcționarilor guvernamentali, al mediului academic și al societății civile din țările terțe;

                  —

                  Promovarea rolului și a coeziunii rețelei europene de grupuri de reflecție independente din domeniul neproliferării și a rolului Uniunii în acest domeniu și acumularea de competențe privind neproliferarea în țările în care acestea sunt insuficiente, inclusiv în țările terțe;

                  —

                  Prezentarea unor rapoarte orientate către politici și/sau a unor recomandări orientate către acțiune, care ar consolida punerea în aplicare a Strategiilor UE privind ADM și SALW și ar constitui o etapă utilă în cadrul acțiunilor Uniunii și ale comunității internaționale în domeniul neproliferării și al armelor convenționale;

                  —

                  Sporirea gradului de sensibilizare și de cunoaștere în rândul instituțiilor Uniunii, statelor membre, societății civile și țărilor terțe cu privire la ADM și la vectorii acestora, permițându-le să anticipeze mai bine.

            3.2.3.   Descrierea proiectului

      Proiectul prevede organizarea unor conferințe anuale majore, cu reuniuni pregătitoare după cum este necesar, precum și pregătirea unor rapoarte și/sau recomandări conexe:

                  —

                  O conferință anuală de 1,5 zile care va avea loc la Bruxelles, cu participarea a până la 300 de experți din cadrul grupurilor de reflecție, mediului academic și guvernelor din Uniune, din statele asociate și din țări terțe, specializați în chestiuni legate de neproliferare, dezarmare, controlul armamentului și arme convenționale, inclusiv SALW;

                  —

                  Atenție la dezvoltarea „generației următoare” de specialiști, inclusiv din țări din afara Europei și Americii de Nord, care vor fi invitați să petreacă o zi în plus înainte sau după conferință în vederea unei formări de specialitate și a familiarizării cu instituțiile UE relevante;

                  —

                  Rapoarte orientate către politici și/sau recomandări orientate către acțiune, care ar urma să stimuleze punerea în aplicare a Strategiilor UE privind ADM și SALW.

            3.3.   Proiectul nr. 3: Instituirea și gestionarea serviciului de asistență tehnică (Help-Desk)

      3.3.1.   Scopul proiectului

      Instituirea și gestionarea unui serviciu de asistență tehnică în cadrul consorțiului, pentru a pune la dispoziție competențe ad hoc pentru întrebările legate de întreaga gamă a problemelor de neproliferare și dezarmare, acoperind atât armele neconvenționale, cât și pe cele convenționale, va oferi informații și va facilita modelarea acțiunii legate de politici a SEAE în raport cu subiectele specifice și urgente.
      3.3.2.   Rezultatele proiectului

                  —

                  Gestionarea cererilor de cercetări ad hoc, cu răspunsuri în termen de două săptămâni, cu privire la aspecte specifice solicitate de SEAE;

                  —

                  Promovarea dialogului ad hoc orientat pe subiecte, dintre grupurile de reflecție din cadrul consorțiului și SEAE;

                  —

                  Posibilitatea SEAE de a valorifica competența ad hoc și resursele dedicate cercetării ale consorțiului pentru cereri de scurtă durată și ocazionale.

            3.3.3.   Descrierea proiectului

      În cadrul proiectului se vor furniza, în interval de două săptămâni, până la douăzeci de documente de specialitate având între cinci și zece pagini privind aspectele actuale legate de neproliferare și dezarmare solicitate de SEAE, pe baza unei revizuiri a literaturii academice existente (nu este vorba de cercetare originală).
      3.4.   Proiectul nr. 4: Gestionarea și dezvoltarea unei platforme internet

      3.4.1.   Scopul proiectului

      Întreținerea și dezvoltarea unui site internet va facilita contactele în perioada dintre reuniunile rețelei și va favoriza dialogul privind cercetarea în rândul grupurilor de reflecție din domeniul neproliferării. Instituțiile Uniunii și statele membre ar putea, de asemenea, beneficia de pe urma unui site internet specializat în cadrul căruia participanții la rețea au libertatea de a schimba informații și idei și de a își publica studiile privind aspectele privind neproliferarea ADM și a vectorilor acestora și armele convenționale, inclusiv SALW. Site-ul internet va fi însoțit în continuare de un buletin informativ electronic. Proiectul va include informații online privind activitățile în urma evenimentelor și un portal pentru cercetarea europeană. Acesta va contribui la diseminarea eficientă a rezultatelor cercetării în rândurile comunității grupurilor de reflecție și ale cercurilor guvernamentale. Acest lucru va conduce la o mai bună anticipare și cunoaștere a amenințărilor legate de proliferarea ADM și a vectorilor acestora și de armele convenționale, inclusiv traficul ilicit și acumularea excesivă de SALW, precum și de muniție aferentă.
      3.4.2.   Rezultatele proiectului

                  —

                  Gestionarea unei platforme în cadrul căreia grupurile de reflecție din domeniul neproliferării să își poată partaja în continuu opiniile și analizele independente privind aspectele legate de proliferarea ADM și de armele convenționale, inclusiv SALW;

                  —

                  Extinderea, gestionarea și actualizarea rețelei existente de grupuri de reflecție independente;

                  —

                  Promovarea unei mai bune înțelegeri a Strategiilor Uniunii împotriva proliferării ADM și SALW în cadrul societății civile și constituirea unei interfețe între Uniune și rețeaua de grupuri de reflecție;

                  —

                  Permiterea descărcării gratuite permanente de documente provenind de la reuniunile rețelei și din partea unor grupuri de reflecție independente care ar dori să partajeze rezultatele cercetărilor lor fără compensații financiare;

                  —

                  Sporirea gradului de conștientizare și de cunoaștere al instituțiilor Uniunii, al statelor membre, al societății civile și al țărilor terțe cu privire la amenințările legate de armele convenționale, ADM și vectorii acestora, permițându-le să anticipeze mai bine.

            3.4.3.   Descrierea proiectului

                  —

                  Utilizarea unei tehnologii de tipul unui serviciu de rețea socială, atunci când acest lucru este fezabil și adecvat, ar putea fi dezvoltată, în scopul de a permite comunicarea activă și schimbul activ de informații online între participanții la rețea, într-un mediu familiar;

                  —

                  Consorțiul, însărcinat cu proiectul, va fi responsabil de găzduirea site-ului internet, de conceperea și de administrarea tehnică a acestuia;

                  —

                  Politicile Uniunii în materie de proliferarea ADM și aspecte legate de arme convenționale, inclusiv SALW, vor fi urmărite și susținute constant printr-o documentație corespunzătoare;

                  —

                  Publicațiile consorțiului vor fi promovate și susținute prin înregistrări istorice specifice;

                  —

                  Conferințele organizate de consorțiu vor fi promovate și prezentate pe site-ul internet (documente de referință, ordinea de zi, prezentări, înregistrarea video a reuniunilor deschise, după caz);

                  —

                  Va fi publicat bilunar un buletin informativ electronic, pentru a acoperi știrile instituționale privind neproliferarea din interiorul Uniunii și pentru a urmări activitatea academică a centrelor de cercetare din rețea;

                  —

                  Vor fi publicate lunar rapoarte speciale privind subiecte de actualitate în materie de proliferarea ADM și aspecte legate de arme convenționale, inclusiv SALW.

            3.5.   Proiectul nr. 5: Publicații

      3.5.1.   Scopul proiectului

                  —

                  Furnizarea a până la 20 de documente strategice privind subiecte legate de neproliferarea ADM, a vectorilor acestora, SALW și dezarmare;

                  —

                  Furnizarea de informații și analize, provenite în primul rând de la experți, cercetători și personalul academic, care pot alimenta un dialog politic și pe probleme de securitate privind măsurile de combatere a proliferării ADM și a vectorilor acestora;

                  —

                  Furnizarea unei resurse pe care participanții la grupurile de pregătire relevante ale Consiliului o pot utiliza drept bază a discuțiilor lor privind politica și practica UE în domeniul neproliferării;

                  —

                  Furnizarea de idei, informații și analize care pot sprijini dezvoltarea acțiunilor la nivelul Uniunii în domeniul neproliferării.

            3.5.2.   Rezultatele proiectului

                  —

                  Consolidarea dialogului politic și pe probleme de securitate privind măsurile de combatere a proliferării ADM și a vectorilor acestora, prin contribuții provenind în primul rând de la experți, cercetători și personalul academic;

                  —

                  Sporirea gradului de conștientizare, a cunoștințelor și a înțelegerii în rândul societăților civile și guvernelor cu privire la aspecte legate de politicile UE în domeniul neproliferării și dezarmării;

                  —

                  Furnizarea de opțiuni politice și/sau de politică operațională, destinate ÎR, instituțiilor Uniunii și statelor membre;

                  —

                  Furnizarea de idei, informații și analize care pot sprijini dezvoltarea acțiunilor la nivelul Uniunii în domeniul neproliferării.

            3.5.3.   Descrierea proiectului

      Proiectul prevede elaborarea și publicarea a până la 20 de documente strategice. Consorțiul va elabora sau va dispune redactarea documentelor strategice, care nu reprezintă neapărat opiniile instituțiilor Uniunii sau ale statelor membre.
      Documentele strategice vor acoperi subiectele incluse în mandatul consorțiului. Fiecare document va prezenta opțiuni politice și/sau de politică operațională.
      Documentele strategice vor utiliza un format și un stil care le face accesibile publicului-țintă și inteligibile.
      Toate documentele strategice vor fi publicate pe site-ul consorțiului.
      3.6.   Proiectul nr. 6: Educație

      3.6.1.   Scopul proiectului

                  —

                  Consolidarea capacității viitoarei generații de experți și de practicieni în politica și programarea în domeniul neproliferării;

                  —

                  Consolidarea cunoștințelor aprofundate privind politicile UE în domeniul neproliferării și dezarmării, în Uniune și în țări terțe;

                  —

                  Crearea unor rețele de tineri practicieni și personal academic tânăr la nivel regional, nivel la care Uniunea manifestă un interes puternic în neproliferare;

                  —

                  Actualizarea și dezvoltarea competențelor privind ADM și aspecte legate de SALW în interiorul Uniunii și al țărilor partenere;

                  —

                  Punerea la dispoziția instituțiilor Uniunii, a statelor membre și a rețelei UE pentru neproliferare a unor idei și analize noi privind neproliferarea.

            3.6.2.   Rezultatele proiectului

                  —

                  Punerea bazelor pentru crearea unui instrument educațional online cu o programă-model disponibilă privind neproliferarea și aspectele legate de dezarmare, care să devină operațional în termen de 24 de luni de la începutul contractului;

                  —

                  Capacitatea consolidată a viitoarei generații de experți și de practicieni în politica și programarea în domeniul neproliferării;

                  —

                  Cunoștințe aprofundate consolidate privind politicile UE în domeniul neproliferării și dezarmării, în Uniune și în țări terțe;

                  —

                  Crearea unor rețele de tineri practicieni și personal academic tânăr și facilitarea cooperării practice;

                  —

                  Competențe sporite privind neproliferarea ADM și SALW și aspectele legate de dezarmare, în interiorul Uniunii și în țări terțe;

                  —

                  Contribuții noi destinate instituțiilor Uniunii, statelor membre, țărilor partenere și rețelei UE privind neproliferarea.

            3.6.3.   Descrierea proiectului

      Proiectul prevede organizarea unui stagiu de către consorțiu pentru maximum 48 de absolvenți sau tineri diplomați, fiecare pentru o perioadă de maximum trei luni. Stagiul va combina prelegeri, sesiuni de dezbateri, lectura structurată și integrarea de proiect, desfășurate în cel puțin două dintre institutele consorțiului. Programa va combina module mai scurte, pentru a asigura un maximum de flexibilitate. Toți studenții vor fi invitați la conferințele și seminarele organizate de consorțiu.
      Scopul esențial al proiectului este punerea bazelor pentru crearea unui instrument educațional online cu o programă-model disponibilă privind neproliferarea și aspectele legate de dezarmare. Instrumentul educațional online va acoperi întregul spectru de aspecte aferente armelor convenționale și neconvenționale și va fi adaptat unor grupuri-țintă diferite (tineri diplomați, jurnaliști, absolvenți ai învățământului la nivel de master și postuniversitar, din interiorul și din afara Europei). De asemenea, acesta ar trebui să permită integrarea în programele universitare de master și să conțină, ca normă, 15 lecții aprofundate. Acesta este echivalentul, la nivelul creditului, al unui curs de un semestru la nivel de master și acoperă totodată și cerințele altor categorii de public.
      4.   Durata

      Durata totală a punerii în aplicare a proiectelor este estimată la 36 de luni.
      5.   Beneficiarii

      5.1.   Beneficiarii direcți

      Proliferarea ADM realizată atât de către state, cât și de către actori nestatali a fost identificată în cadrul Strategiei europene de securitate și în cadrul Strategiei UE de combatere a proliferării ADM ca reprezentând potențial cea mai mare amenințare la adresa securității Uniunii. În mod similar, în cadrul Strategiei UE de combatere a proliferării SALW a fost recunoscut faptul că traficul ilicit și acumularea excesivă de SALW, precum și de muniție aferentă reprezintă o amenințare gravă la adresa păcii și securității internaționale. Proiectele propuse îndeplinesc obiectivele PESC și contribuie la realizarea obiectivelor strategice prevăzute în Strategia europeană de securitate.
      5.2.   Beneficiarii indirecți

      Beneficiarii indirecți ai proiectelor sunt:

                  (a)

                  grupurile de reflecție independente și persoanele din sectorul academic specializate în aspecte legate de neproliferare și arme convenționale, inclusiv SALW, din Uniune și țări terțe;

                  (b)

                  instituțiile Uniunii, inclusiv instituțiile de învățământ, studenții și alți beneficiari ai instrumentului educațional online;

                  (c)

                  statele membre;

                  (d)

                  țările terțe.

            6.   Părțile terțe participante

      Proiectele vor fi finanțate în întregime prin prezenta decizie. Experții din cadrul rețelei pot fi considerați drept participanți terți. Aceștia își vor desfășura activitatea în conformitate cu regimul lor standard.
      7.   Aspecte procedurale, coordonarea și comitetul director

      Pentru acest proiect, comitetul director va fi format dintr-un reprezentant al ÎR și al entității de punere în aplicare menționată la punctul 8. Comitetul director va revizui periodic punerea în aplicare a prezentei decizii, cel puțin o dată la fiecare șase luni, inclusiv prin mijloace electronice de comunicare.
      8.   Entitatea de punere în aplicare

      Punerea în aplicare tehnică a prezentei decizii va fi încredințată consorțiului, care își va îndeplini misiunea sub controlul ÎR. În desfășurarea activităților sale, consorțiul va coopera cu ÎR, cu statele membre și cu alte state părți și organizații internaționale, după caz.


title: 2008/725/CE: Decizia Consiliului din 15 septembrie 2008 de numire a unui membru german în cadrul Comitetului Regiunilor

text:
               16.9.2008

               RO

               Jurnalul Oficial al Uniunii Europene

               L 247/23

      DECIZIA CONSILIULUI

   din 15 septembrie 2008
   de numire a unui membru german în cadrul Comitetului Regiunilor
   (2008/725/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului german,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Un post de membru în cadrul Comitetului Regiunilor a devenit vacant ca urmare a demisiei domnului Willi STÄCHELE,

         DECIDE:
   Articolul 1
   Se numește în calitate de membru al Comitetului Regiunilor pentru durata rămasă a mandatului, respectiv până la 25 ianuarie 2010:
   Prof. Dr. Wolfgang REINHART, Minister for Federal and European Affairs, Baden-Württemberg.
   Articolul 2
   Prezenta decizie intră în vigoare la data adoptării.

      Adoptată la Bruxelles, 15 septembrie 2008.

            Pentru Consiliu

            Președintele

         B. KOUCHNER

      (1)  JO L 56, 25.2.2006, p. 75.


title: Decizia Consiliului din 22 decembrie 2003 privind încheierea Acordului de cooperare științifică și tehnologică între Comunitatea Europeană și Regatul Marocului

text:
Anunţ juridic important

|

32004D0126

Jurnalul Oficial L 037 , 10/02/2004 p. 0008 - 0008 ediţie specială în limba cehă capitol 11 volum 49 p. 186  - 186 ediţie specială în limba estonă capitol 11 volum 49 p. 186  - 186 ediţie specială în limba maghiară capitol 11 volum 49 p. 186  - 186 ediţie specială în limba lituaniană capitol 11 volum 49 p. 186  - 186 LV.ES capitol 11 volum 49 p. 186  - 186 MT.ES capitol 11 volum 49 p. 186  - 186 PL.ES capitol 11 volum 49 p. 186  - 186 SK.ES capitol 11 volum 49 p. 186  - 186 ediţie specială în limba slovenă capitol 11 volum 49 p. 186  - 186

		20031222Decizia Consiliuluidin 22 decembrie 2003privind încheierea Acordului de cooperare științifică și tehnologică între Comunitatea Europeană și Regatul Marocului(2004/126/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 170, coroborat cu prima teză de la articolul 300 alineatul (2) primul paragraf și articolul 300 alineatul (3),având în vedere propunerea Comisiei,având în vedere avizul Parlamentului European [1],întrucât:(1) Comisia a negociat, în numele Comunității, un acord de cooperare științifică și tehnologică cu Regatul Marocului.(2) Acordul a fost semnat, în numele Comunității, la 26 iunie 2003 la Salonic, sub rezerva unei eventuale încheieri la o dată ulterioară.(3) Acordul ar trebui aprobat,DECIDE:Articolul 1În numele Comunității, se aprobă Acordul de cooperare științifică și tehnologică între Comunitatea Europeană și Regatul Marocului.Textul acordului se atașează la prezenta decizie.Articolul 2Președintele Consiliului procedează, în numele Comunității, la notificarea prevăzută la articolul 7 din acord [2].Adoptată la Bruxelles, 22 decembrie 2003.Pentru ConsiliuPreședinteleA. Matteoli[1] Aviz emis la 4 decembrie 2003 (nepublicat încă în Jurnalul Oficial).[2] Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.--------------------------------------------------


title: Decizia ATALANTA/1/2008 a Comitetului politic și de securitate din 18 noiembrie 2008 privind numirea comandantului forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)

text:
               27.11.2008

               RO

               Jurnalul Oficial al Uniunii Europene

               L 317/24

      DECIZIA ATALANTA/1/2008 A COMITETULUI POLITIC ȘI DE SECURITATE

   din 18 noiembrie 2008
   privind numirea comandantului forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)
   (2008/888/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 al treilea paragraf,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (Atalanta), în special articolul 6,
   întrucât:

               (1)

               În temeiul articolului 6 din Acțiunea comună 2008/851/PESC, Consiliul a autorizat Comitetul politic și de securitate (COPS) să adopte decizii privind numirea comandantului forței Uniunii Europene.

               (2)

               Comandantul operației Uniunii Europene a recomandat numirea contraamiralului de flotilă (commodore) Antonios PAPAIOANNOU în calitate de comandant al forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.

               (3)

               Comitetul militar al Uniunii Europene a sprijinit această recomandare.

               (4)

               În conformitate cu articolul 6 din Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și a acțiunilor Uniunii Europene care au implicații în domeniul apărării,

         DECIDE:
   Articolul 1
   Contraamiralul de flotilă (commodore) Antonios PAPAIOANNOU este numit comandant al forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.
   Articolul 2
   Prezenta decizie produce efecte din 18 noiembrie 2008.

      Adoptată la Bruxelles, 18 noiembrie 2008.

            Pentru Comitetul Politic și de Securitate

            Președintele

         C. ROGER

      (1)  JO L 301, 12.11.2008, p. 33.


title: Decizia Biroului Parlamentului European din 13 decembrie 2010 și 14 februarie 2011 de modificare a normelor de aplicare a Statutului deputaților în Parlamentul European

text:
               16.2.2011

               RO

               Jurnalul Oficial al Uniunii Europene

               C 49/2

         DECIZIA BIROULUI PARLAMENTULUI EUROPEAN
   din 13 decembrie 2010 și 14 februarie 2011
   de modificare a normelor de aplicare a Statutului deputaților în Parlamentul European
   2011/C 49/02
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Statutul deputaților în Parlamentul European (1),
   având în vedere articolele 8 și 23 din Regulamentul de procedură al Parlamentului European,
   întrucât:

               (1)

               În conformitate cu normele de aplicare a Statutului deputaților în Parlamentul European (2) („normele de aplicare”), Biroului i se solicită ca, dacă este cazul, să indexeze anual suma la care se ridică indemnizațiile pentru asistență parlamentară pe baza indicelui comun stabilit de Eurostat, în acord cu institutele naționale de statistică din statele membre, în temeiul articolului 65 din Statutul funcționarilor Uniunii Europene prevăzut în Regulamentul (CEE, Euratom, CECO) nr. 259/68 (3). Această indexare se aplică retroactiv din luna iulie a anului pentru care se stabilește indicele. Această procedură este concepută pentru a garanta că indemnizația pentru asistență parlamentară se modifică în tandem cu modificările salariilor asistenților acreditați. Prin Regulamentul (UE, Euratom) nr. 1190/2010 (4), Consiliul a modificat Regulamentul (UE, Euratom) nr. 1296/2009 (5), ținând seama de hotărârea Curții de Justiție în cauza C-40/10 (6) și a ajustat, cu efect de la 1 iulie 2009, remunerațiile și pensiile funcționarilor și ale celorlalți agenți ai Uniunii Europene, precum și coeficienții de corectare aferenți. Prin urmare, este necesar să se modifice în consecință indemnizația de asistență parlamentară, cu începere de la 14 iulie 2009. Ca o consecință a acestei modificări, ar trebui ajustată și suma majorată la care se ridică indemnizația de asistență parlamentară convenită în Bugetul rectificativ nr. 1 al Uniunii Europene pentru exercițiul financiar 2010 (7), iar noua cifră ar trebui să se aplice de la aceeași dată ca și majorarea inițială, adică de la 1 mai 2010. Prin Regulamentul (UE, Euratom) nr. 1239/2010 (8), Consiliul a ajustat, începând cu 1 iulie 2010, remunerațiile și pensiile funcționarilor și ale celorlalți agenți ai Uniunii Europene, precum și coeficienții corectori aferenți. Prin urmare, este necesar să se ajusteze în consecință indemnizația de asistență parlamentară, cu începere de la 1 iulie 2010.

               (2)

               Normele de aplicare prevăd, de asemenea, că Biroul poate indexa indemnizațiile de deplasare a deputaților, indemnizația pentru cheltuielile generale și indemnizația de ședere, cu cel mult o valoare egală cu rata anuală a inflației din Uniunea Europeană corespunzătoare lunii octombrie a anului precedent, publicată de Eurostat. Rata inflației dintre 1 noiembrie 2009 și 31 octombrie 2010, anunțată de Eurostat la 16 noiembrie 2010, a fost de 2,3 %. Noile cifre ar trebui să se aplice începând cu 1 ianuarie 2011,

         ADOPTĂ PREZENTA DECIZIE:
   Articolul 1
   Normele de aplicare se modifică după cum urmează:

               1.

               La articolul 15, litera (c) se înlocuiește cu următorul text:

                           „(c)

                           în caz de deplasare cu autoturismul: 0,50 EUR/km, plus eventualele costuri de traversare cu feribotul sau aferente altor modalități de transport necesare.”;

               2.

               La articolul 20 alineatul (1), litera (a) se înlocuiește cu următorul text:

                           „(a)

                           pentru partea de călătorie cuprinsă între 0 și 50 km: 22,51 EUR;”;

               3.

               Articolul 22 se modifică după cum urmează:

                           (a)

                           alineatul (1) se înlocuiește cu următorul text:
                           „1.   Valoarea maximă a rambursărilor anuale pentru cheltuielile de deplasare efectuate în cazurile prevăzute la articolul 10 alineatul (1) litera (b) este de 4 243 EUR.”;

                           (b)

                           la alineatul (3), primul paragraf se înlocuiește cu următorul text:
                           „3.   Valoarea maximă a rambursărilor anuale pentru cheltuielile reale de deplasare realizate cu ocazia deplasărilor efectuate de președinții de comisie sau de subcomisie în vederea participării la conferințe sau manifestări cu tematică de interes european ce se înscriu în sfera de competență a comisiei sau a subcomisiei respective și care au o dimensiune parlamentară, este de 4 243 EUR. O astfel de participare necesită o autorizație prealabilă din partea președintelui Parlamentului, după verificarea disponibilității fondurilor, în limita sumei maxime menționate mai sus.”;

               4.

               La articolul 24, alineatul (2) se înlocuiește cu următorul text:
               „2.   Dacă activitatea oficială se desfășoară pe teritoriul Comunității, deputații primesc o indemnizație forfetară de 304 EUR.”;

               5.

               La articolul 26, alineatul (2) se înlocuiește cu următorul text:
               „2.   Valoarea indemnizației lunare în temeiul articolului 25 este de 4 299 EUR.”;

               6.

               La articolul 33, alineatul (4) se înlocuiește cu următorul text:
               „4.   Cuantumul maxim al costurilor lunare legate de colaboratorii menționați la articolul 34 este de 18 189 EUR. Începând cu 1 mai 2010, acest cuantum este de 19 689 EUR. Începând cu 1 iulie 2010, acest cuantum este de 19 709 EUR.”

         Articolul 2
   1.   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   2.   Articolul 1 punctele (1)-(5) se aplică de la 1 ianuarie 2011.
   3.   Articolul 1 punctul 6 se aplică de la 14 iulie 2009.

      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (2)  Decizia Biroului Parlamentului European din 19 mai și 9 iulie 2008 privind normele de aplicare a Statutului deputaților în Parlamentul European (JO C 159, 13.7.2009, p. 1).

      (3)  JO L 56, 4.3.1968, p. 1.

      (4)  JO L 333, 17.12.2010, p. 1.

      (5)  Regulamentul (UE, Euratom) nr. 1296/2009 al Consiliului din 23 decembrie 2009 de ajustare, începând cu 1 iulie 2009, a remunerațiilor și pensiilor funcționarilor și ale celorlalți agenți ai Uniunii Europene, precum și a coeficienților corectori aferenți (JO L 348, 29.12.2009, p. 10).

      (6)  Hotărârea din 24 noiembrie 2010 în cauza C-40/10, Comisia/Consiliul (nepublicată încă în repertoriu).

      (7)  JO L 183, 16.7.2010, p. 1.

      (8)  JO L 338, 22.12.2010, p. 1.


title: 2009/336/CE: Decizia Comisiei din 20 aprilie 2009 de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului

text:
               21.4.2009

               RO

               Jurnalul Oficial al Uniunii Europene

               L 101/26

      DECIZIA COMISIEI

   din 20 aprilie 2009
   de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului
   (2009/336/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1), în special articolul 3 alineatul (1),
   întrucât:

               (1)

               Prin Decizia 2005/56/CE (2), Comisia a instituit Agenția Executivă pentru Educație, Audiovizual și Cultură (denumită în continuare „agenția”), căreia i-a încredințat gestionarea acțiunii comunitare în domeniul educației, audiovizualului și culturii.

               (2)

               Ulterior, Comisia a modificat mandatul agenției de mai multe ori, extinzându-l la gestionarea de noi proiecte și programe.

               (3)

               Cu ocazia unor noi modificări, este necesară, din motive de claritate, înlocuirea Deciziei 2005/56/CE prin prezenta decizie.

               (4)

               Regulamentul (CE) nr. 58/2003 împuternicește Comisia să înființeze agenții executive în conformitate cu statutul general stabilit de acest regulament și să le încredințeze anumite sarcini de gestionare a unuia sau a mai multor programe comunitare.

               (5)

               Înființarea unei agenții executive are scopul de a-i permite Comisiei să se concentreze asupra activităților și funcțiilor sale prioritare care nu pot fi externalizate, fără a renunța la controlul sau la responsabilitatea finală asupra activităților gestionate de agențiile executive menționate anterior.

               (6)

               Gestionarea anumitor componente centralizate dintr-o serie de programe în domeniul educației, audiovizualului și culturii presupune punerea în aplicare a unor proiecte cu caracter tehnic care nu implică luarea unei decizii de natură politică și necesită un înalt nivel de expertiză tehnică și financiară pe parcursul ciclului proiectului.

               (7)

               Delegarea către o agenție executivă a sarcinilor legate de punerea în aplicare a acestor programe se poate realiza stabilind o separare clară între, pe de o parte, etapele de programare a proiectului și adoptarea deciziilor de finanțare care trebuie efectuate de către Comisie și, pe de altă parte, punerea în aplicare a proiectelor, care poate fi încredințată unei agenții executive.

               (8)

               Înființarea unei agenții executive nu afectează nici delegarea din partea Consiliului către Comisie a gestionării anumitor faze ale acțiunilor din cadrul diferitelor programe, nici delegarea către agenții naționale a sarcinilor de gestionare privind anumite programe.

               (9)

               O analiză cost-beneficiu efectuată în acest scop a arătat că recurgerea la o agenție executivă pentru gestionarea anumitor componente centralizate ale programelor din domeniul educației și culturii reprezintă cea mai avantajoasă dintre opțiunile disponibile, atât pe plan financiar, cât și non-financiar.

               (10)

               Programul pentru îmbunătățirea calității învățământului superior și promovarea înțelegerii interculturale prin cooperarea cu țările terțe (Erasmus Mundus) face parte din mandatul actual al agenției; acest program a expirat la 31 decembrie 2008 și a fost înlocuit, pentru perioada cuprinsă între 1 ianuarie 2009 și 31 decembrie 2013, de programul de acțiune Erasmus Mundus 2009-2013, destinat îmbunătățirii calității învățământului superior și promovării înțelegerii interculturale prin cooperarea cu țările terțe (denumit în continuare „programul Erasmus Mundus II”).

               (11)

               O evaluare externă finalizată în februarie 2009 de către Comisie a arătat că recurgerea la agenție reprezintă cea mai bună soluție pentru gestionarea programului Erasmus Mundus II. Prin urmare, această evaluare a recomandat extinderea mandatului agenției la gestionarea acestui program.

               (12)

               Regulamentul (CE) nr. 1653/2004 al Comisiei (3) stabilește un regulament financiar standard al agențiilor executive în temeiul Regulamentului (CE) nr. 58/2003.

               (13)

               Măsurile prevăzute în prezenta decizie sunt conforme cu avizul Comitetului pentru agenții executive.

               (14)

               Decizia 2005/56/CE ar trebui să fie abrogată,

         DECIDE:
   Articolul 1
   Instituirea agenției
   (1)   Se instituie o agenție executivă (denumită în continuare „agenția”) pentru gestionarea acțiunii comunitare în domeniul educației, audiovizualului și culturii, ale cărei statut și reguli principale de funcționare sunt prevăzute în Regulamentul (CE) nr. 58/2003.
   (2)   Denumirea agenției este „Agenția Executivă pentru Educație, Audiovizual și Cultură”.
   Articolul 2
   Localizarea
   Agenția are sediul la Bruxelles.
   Articolul 3
   Durata
   Agenția se instituie pentru o perioadă care începe la 1 ianuarie 2005 și se încheie la 31 decembrie 2015.
   Articolul 4
   Obiectivele și sarcinile
   (1)   Agenția răspunde de gestionarea anumitor componente ale următoarelor programe comunitare:

               1.

               proiectele din domeniul învățământului superior care pot fi finanțate în temeiul dispozițiilor privind ajutorul economic în favoarea anumitor țări din Europa Centrală și de Est (PHARE), astfel cum prevede Regulamentul (CEE) nr. 3906/89 al Consiliului (4);

               2.

               programul de încurajare a dezvoltării și distribuirii lucrărilor audiovizuale europene (MEDIA II – Dezvoltare și Distribuire) (1996-2000), aprobat prin Decizia 95/563/CE a Consiliului (5);

               3.

               programul de formare profesională pentru profesioniștii din industria europeană a programelor audiovizuale (MEDIA II – Formare profesională) (1996-2000), aprobat prin Decizia 95/564/CE a Consiliului (6);

               4.

               a doua fază a programului de acțiune comunitară în domeniul educației „Socrates” (2000-2006), aprobată prin Decizia nr. 253/2000/CE a Parlamentului European și a Consiliului (7);

               5.

               a doua fază a programului de acțiune comunitară în domeniul formării profesionale „Leonardo da Vinci” (2000-2006), aprobată prin Decizia 1999/382/CE a Consiliului (8);

               6.

               programul de acțiune comunitară „Tineret” (2000-2006), aprobat prin Decizia nr. 1031/2000/CE a Parlamentului European și a Consiliului (9);

               7.

               programul „Cultura 2000” (2000-2006), aprobat prin Decizia nr. 508/2000/CE a Parlamentului European și a Consiliului (10);

               8.

               proiectele din domeniul învățământului superior care pot fi finanțate în temeiul dispozițiilor privind acordarea unei asistențe statelor partenere din Europa de Est și din Asia Centrală (2000-2006), astfel cum prevede Regulamentul (CE, Euratom) nr. 99/2000 al Consiliului (11);

               9.

               proiectele din domeniul învățământului superior care pot fi finanțate în temeiul dispozițiilor privind ajutorul acordat Albaniei, Bosniei și Herțegovinei, Croației, Fostei Republici Iugoslave a Macedoniei, Republicii Muntenegru, Serbiei și provinciei Kosovo (UNSCR 1244) (2000-2006), aprobate în cadrul Regulamentului (CE) nr. 2666/2000 al Consiliului (12);

               10.

               proiectele din domeniul învățământului superior care pot fi finanțate în temeiul dispozițiilor privind măsurile financiare și tehnice de însoțire a reformei structurilor economice și sociale în cadrul parteneriatului euromediteraneean (MEDA), aprobate prin Regulamentul (CE) nr. 2698/2000 al Consiliului (13);

               11.

               a treia fază a programului transeuropean de cooperare pentru învățământul superior (Tempus III) (2000-2006), aprobată prin Decizia 1999/311/CE a Consiliului (14);

               12.

               proiectele care pot fi finanțate în temeiul dispozițiilor acordului încheiat între Comunitatea Europeană și Statele Unite ale Americii de reînnoire a unui program de cooperare în domeniul învățământului superior și al învățământului și formării profesionale (2001-2005), aprobat prin Decizia 2001/196/CE a Consiliului (15);

               13.

               proiectele care pot fi finanțate în temeiul dispozițiilor acordului încheiat între Comunitatea Europeană și Guvernul Canadei de reînnoire a unui program de cooperare în domeniul învățământului superior și al formării profesionale (2001-2005), aprobat prin Decizia 2001/197/CE a Consiliului (16);

               14.

               programul de încurajare a dezvoltării lucrărilor audiovizuale europene (MEDIA Plus – Dezvoltare, Distribuire și Promovare) (2001-2006), aprobat prin Decizia 2000/821/CE a Consiliului (17);

               15.

               programul de formare profesională pentru profesioniștii din industria europeană a programelor audiovizuale (MEDIA – Formare profesională) (2001-2006), aprobat prin Decizia nr. 163/2001/CE a Parlamentului European și a Consiliului (18);

               16.

               programul multianual pentru integrarea eficientă a tehnologiilor informației și comunicațiilor (TIC) în sistemele de educație și formare profesională din Europa („învățământ online”/„e-learning”) (2004-2006), aprobat prin Decizia nr. 2318/2003/CE a Parlamentului European și a Consiliului (19);

               17.

               programul de acțiune comunitară pentru promovarea cetățeniei europene active (participare civică) (2004-2006), aprobat prin Decizia 2004/100/CE a Consiliului (20);

               18.

               programul de acțiune comunitară pentru promovarea organismelor active la nivel european în domeniul tineretului (2004-2006), aprobat prin Decizia 790/2004/CE a Parlamentului European și a Consiliului (21);

               19.

               programul de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale (2004-2006), aprobat prin Decizia nr. 791/2004/CE a Parlamentului European și a Consiliului (22);

               20.

               programul de acțiune comunitară pentru promovarea organismelor active la nivel european în domeniul culturii (2004-2006), aprobat prin Decizia 792/2004/CE a Parlamentului European și a Consiliului (23);

               21.

               programul pentru îmbunătățirea calității învățământului superior și promovarea înțelegerii interculturale prin cooperarea cu țări terțe (Erasmus Mundus) (2004-2008), aprobat prin Decizia nr. 2317/2003/CE a Parlamentului European și a Consiliului (24);

               22.

               proiectele care pot fi finanțate în temeiul dispozițiilor acordului încheiat între Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale (2006-2013), aprobat prin Decizia 2006/910/CE a Consiliului (25);

               23.

               proiectele care pot fi finanțate în temeiul dispozițiilor acordului încheiat între Comunitatea Europeană și Guvernul Canadei de stabilire a unui cadru de cooperare în materie de învățământ superior, de formare și de tineret (2006-2013), aprobat prin Decizia 2006/964/CE a Consiliului (26);

               24.

               programul de acțiune în domeniul învățării de-a lungul vieții „Lifelong Learning” (2007-2013), aprobat prin Decizia nr. 1720/2006/CE a Parlamentului European și a Consiliului (27);

               25.

               programul „Cultura” (2007-2013), aprobat prin Decizia nr. 1855/2006/CE a Parlamentului European și a Consiliului (28);

               26.

               programul „Europa pentru cetățeni” care are ca scop promovarea cetățeniei europene active (2007-2013), aprobat prin Decizia nr. 1904/2006/CE a Parlamentului European și a Consiliului (29);

               27.

               programul „Tineretul în acțiune” (2007-2013), aprobat prin Decizia nr. 1719/2006/CE a Parlamentului European și a Consiliului (30);

               28.

               programul de sprijin pentru sectorul audiovizual european (MEDIA 2007) (2007-2013), aprobat prin Decizia nr. 1718/2006/CE a Parlamentului European și a Consiliului (31);

               29.

               programul de acțiune Erasmus Mundus (II) 2009-2013 destinat îmbunătățirii calității învățământului superior și promovării înțelegerii interculturale prin cooperarea cu țările terțe, aprobat prin Decizia nr. 1298/2008/CE a Parlamentului European și a Consiliului (32);

               30.

               proiectele din domeniul învățământului superior care pot fi finanțate în temeiul dispozițiilor privind ajutorul pentru cooperarea economică cu țările în curs de dezvoltare din Asia, aprobate în cadrul Regulamentului (CEE) nr. 443/92 al Consiliului (33);

               31.

               proiectele din domeniul învățământului superior și al tineretului care pot fi finanțate în temeiul dispozițiilor instrumentului de asistență pentru preaderare (IPA), instituit prin Regulamentul (CE) nr. 1085/2006 al Consiliului (34);

               32.

               proiectele din domeniul învățământului superior care pot fi finanțate în temeiul dispozițiilor instrumentului european de vecinătate și de parteneriat, instituit prin Regulamentul (CE) nr. 1638/2006 al Parlamentului European și al Consiliului (35);

               33.

               proiectele din domeniul învățământului superior care pot fi finanțate în temeiul dispozițiilor instrumentului de finanțare a cooperării pentru dezvoltare, instituit prin Regulamentul (CE) nr. 1905/2006 al Parlamentului European și al Consiliului (36);

               34.

               proiectele din domeniul învățământului superior și al tineretului care pot fi finanțate în temeiul dispozițiilor instrumentului financiar pentru cooperarea cu țările industrializate și celelalte țări și teritorii cu venituri ridicate, instituit prin Regulamentul (CE) nr. 1934/2006 al Consiliului (37);

               35.

               proiectele din domeniul învățământului care pot fi finanțate din Fondul european de dezvoltare, în conformitate cu acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000 [Decizia 2003/159/CE a Consiliului (38)], astfel cum a fost modificat prin acordul semnat la Luxemburg la 25 iunie 2005 [Decizia 2005/599/CE a Consiliului (39)].

         (2)   În ceea ce privește gestionarea componentelor programelor comunitare menționate la alineatul (1), agenția răspunde de următoarele sarcini:

               (a)

               gestionarea, pe toată durata lor, a proiectelor încredințate acesteia, în contextul punerii în aplicare a programelor comunitare, pe baza programului de lucru anual cu valoare de decizie de finanțare în materie de subvenții și contracte în domeniul educației, audiovizualului și culturii adoptat de Comisie sau pe baza deciziilor de finanțare specifice adoptate de Comisie, precum și a controalelor necesare în acest sens, prin adoptarea deciziilor relevante pe baza competențelor delegate de Comisie;

               (b)

               adoptarea instrumentelor de execuție bugetară a veniturilor și cheltuielilor și desfășurarea, pe baza competențelor care le sunt delegate de Comisie, a tuturor sau a anumitor activități necesare gestionării programelor comunitare, în special a celor legate de acordarea subvențiilor și a contractelor;

               (c)

               colectarea, analizarea și transmiterea către Comisie a tuturor informațiilor necesare pentru direcționarea punerii în aplicare a programelor comunitare;

               (d)

               punerea în aplicare, la nivel comunitar, a rețelei de informare privind educația în Europa (Eurydice) pentru colectarea, analizarea și diseminarea informațiilor, precum și producerea de studii și publicații.

         (3)   După ce a primit avizul Comitetului pentru agențiile executive, agenția poate fi delegată de Comisie să îndeplinească sarcini de aceeași natură pentru alte programe comunitare în domeniul educației, audiovizualului și culturii, în sensul articolului 2 din Regulamentul (CE) nr. 58/2003, decât cele prevăzute la alineatul (1).
   (4)   Decizia Comisiei privind delegarea autorității către agenție definește în detaliu toate sarcinile încredințate acesteia și se modifică în cazul în care agenției i se încredințează sarcini suplimentare. Decizia se transmite spre informare Comitetului pentru agențiile executive.
   Articolul 5
   Structura organizatorică
   (1)   Agenția este condusă de un comitet executiv și de un director numiți de Comisie.
   (2)   Membrii comitetului executiv sunt numiți pentru doi ani.
   (3)   Directorul agenției este numit, în principiu, pe patru ani. Durata mandatului său ține cont de perioada prevăzută pentru punerea în aplicare a programelor comunitare a căror gestionare este încredințată agenției.
   Articolul 6
   Subvențiile
   Fără a aduce atingere altor venituri, agenția primește, pentru funcționare, o subvenție prevăzută în bugetul general al Uniunii Europene, precum și resurse din Fondul european de dezvoltare. Această subvenție și aceste resurse provin din fondurile alocate programelor prevăzute la articolul 4 alineatul (1) și, dacă este cazul, din fondurile alocate altor programe comunitare a căror punere în aplicare este încredințată agenției în temeiul articolului 4 alineatul (3).
   Articolul 7
   Controlul și cerințele de raportare
   Agenția este supusă controlului Comisiei și trebuie să raporteze cu regularitate cu privire la stadiul punerii în aplicare a programelor de care răspunde, în conformitate cu modalitățile și la intervalele prevăzute de actul de delegare.
   Articolul 8
   Execuția bugetului de funcționare
   Agenția execută bugetul de funcționare în conformitate cu dispozițiile din Regulamentul (CE) nr. 1653/2004.
   Articolul 9
   Abrogare
   Decizia 2005/56/CE se abrogă.

      Trimiterile la decizia abrogată se interpretează ca trimiteri la prezenta decizie.
      Adoptată la Bruxelles, 20 aprilie 2009.

            Pentru Comisie

         Ján FIGEĽ

            Membru al Comisiei

      (1)  JO L 11, 16.1.2003, p. 1.

      (2)  JO L 24, 27.1.2005, p. 35.

      (3)  JO L 297, 22.9.2004, p. 6.

      (4)  JO L 375, 23.12.1989, p. 11.

      (5)  JO L 321, 30.12.1995, p. 25.

      (6)  JO L 321, 30.12.1995, p. 33.

      (7)  JO L 28, 3.2.2000, p. 1.

      (8)  JO L 146, 11.6.1999, p. 33.

      (9)  JO L 117, 18.5.2000, p. 1.

      (10)  JO L 63, 10.3.2000, p. 1.

      (11)  JO L 12, 18.1.2000, p. 1.

      (12)  JO L 306, 7.12.2000, p. 1.

      (13)  JO L 311, 12.12.2000, p. 1.

      (14)  JO L 120, 8.5.1999, p. 30.

      (15)  JO L 71, 13.3.2001, p. 7.

      (16)  JO L 71, 13.3.2001, p. 15.

      (17)  JO L 336, 30.12.2000, p. 82.

      (18)  JO L 26, 27.1.2001, p. 1.

      (19)  JO L 345, 31.12.2003, p. 9.

      (20)  JO L 30, 4.2.2004, p. 6.

      (21)  JO L 138, 30.4.2004, p. 24.

      (22)  JO L 138, 30.4.2004, p. 31.

      (23)  JO L 138, 30.4.2004, p. 40.

      (24)  JO L 345, 31.12.2003, p. 1.

      (25)  JO L 346, 9.12.2006, p. 33.

      (26)  JO L 397, 30.12.2006, p. 14.

      (27)  JO L 327, 24.11.2006, p. 45.

      (28)  JO L 372, 27.12.2006, p. 1.

      (29)  JO L 378, 27.12.2006, p. 32.

      (30)  JO L 327, 24.11.2006, p. 30.

      (31)  JO L 327, 24.11.2006, p. 12.

      (32)  JO L 340, 19.12.2008, p. 83.

      (33)  JO L 52, 27.2.1992, p. 1.

      (34)  JO L 210, 31.7.2006, p. 82.

      (35)  JO L 310, 9.11.2006, p. 1.

      (36)  JO L 378, 27.12.2006, p. 41.

      (37)  JO L 405, 30.12.2006, p. 41.

      (38)  JO L 65, 8.3.2003, p. 27.

      (39)  JO L 209, 11.8.2005, p. 26.


title: Decizia (UE) 2016/554 a Consiliului din 5 aprilie 2016 de numire a nouă membri, propuși de Republica Franceză, în cadrul Comitetului Regiunilor

text:
               9.4.2016

               RO

               Jurnalul Oficial al Uniunii Europene

               L 95/15

         DECIZIA (UE) 2016/554 A CONSILIULUI
   din 5 aprilie 2016
   de numire a nouă membri, propuși de Republica Franceză, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului francez,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Șase locuri de membru în cadrul Comitetului Regiunilor au devenit vacante ca urmare a încheierii mandatelor domnului Claude GEWERC, doamnei Annabelle JAEGER, domnului Charles MARZIANI, domnului Pierrick MASSIOT, domnului René SOUCHON și domnului Bernard SOULAGE.

               (3)

               Trei locuri de membru în cadrul Comitetului Regiunilor au devenit vacante ca urmare a încheierii mandatelor în temeiul cărora au fost propuși domnul François DECOSTER (Conseiller régional du Nord-Pas-de-Calais), domnul Pascal MANGIN (Conseiller régional d'Alsace) și domnul Stéphan ROSSIGNOL (Conseiller régional du Languedoc-Roussilon),

         ADOPTĂ PREZENTA DECIZIE:
   Articolul 1
   Sunt numiți în calitatea de membri în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               Doamna Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               Doamna Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               Domnul Christophe CLERGEAU, Conseiller régional du Conseil régional des Pays-de-la-Loire,

               —

               Domnul François DECOSTER, Vice-président du Conseil régional Nord-Pas-de-Calais-Picardie (schimbare de mandat),

               —

               Doamna Mélanie FORTIER, Conseillère régionale du Conseil régional Centre-Val-de-Loire,

               —

               Domnul Pascal MANGIN, Conseiller régional du Conseil régional Alsace-Champagne-Ardenne-Lorraine (schimbare de mandat),

               —

               Doamna Marie-Antoinette MAUPERTUIS, Conseillère exécutive de la Collectivité territoriale de Corse,

               —

               Domnul Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (schimbare de mandat),

               —

               Domnul Thierry SOLERE, Conseiller régional du Conseil régional d'Ile-de-France.

         Articolul 2
   Prezenta decizie intră în vigoare la data adoptării.

      Adoptată la Bruxelles, 5 aprilie 2016.

            Pentru Consiliu

            Președintele

         A.G. KOENDERS

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia Consiliului din 19 iunie 2006 privind aprobarea, în numele Comunității Europene, a Protocolului de aplicare a Convenției alpine din 1991 în domeniul agriculturii montane

text:
Anunţ juridic important

|

32006D0655

Jurnalul Oficial L 271 , 30/09/2006 p. 0061 - 0062 Jurnalul Oficial L 076 , 16/03/2007 p. 0395 - 0396

		Decizia Consiliuluidin 19 iunie 2006privind aprobarea, în numele Comunității Europene, a Protocolului de aplicare a Convenției alpine din 1991 în domeniul agriculturii montane(2006/655/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 37, coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât:(1) Regiunea Alpilor este caracterizată de abundența sa în resurse naturale, în special de resurse de apă, de potențialul agricol, importanța istorică și culturală, valoarea în ceea ce privește calitatea vieții și activitățile economice și recreaționale, atât pentru populația locală, cât și pentru cea din alte teritorii. Cu toate acestea, date fiind geomorfologia și clima sa, această regiune este, de asemenea, caracterizată de condiții de viață și de producție dificile în context agricol.(2) Convenția privind protecția Alpilor (denumită în continuare "Convenția alpină") semnată, în numele Comunității Europene, la 7 noiembrie 1991, a fost aprobată prin Decizia 96/191/CE a Consiliului din 26 februarie 1996 [2] și a intrat în vigoare la 4 aprilie 1998. În conformitate cu articolul 2 alineatele (2) și (3) din Convenția alpină, în diferite protocoale sunt definite măsuri concrete destinate atingerii obiectivelor acesteia, în special în Protocolul privind agricultura montană.(3) Comisia Comunităților Europene a luat parte la negocierile referitoare la Protocolul privind agricultura montană, care este puternic influențat de politicile și legislația comunitare. Protocolul de aplicare a Convenției alpine din 1991 în domeniul agriculturii montane (Protocolul "agricultura montană") a fost semnat de Comunitatea Europeană la Chambéry la 20 decembrie 1994.(4) În conformitate cu obiectivul global de dezvoltare durabilă, Protocolul "agricultura montană" are drept scop, după cum se menționează la articolul 1, conservarea și stimularea agriculturii montane adaptată la condițiile locale și compatibilă cu condițiile de mediu din regiunea alpină în vederea asigurării contribuției esențiale a acesteia la menținerea populației și la protecția activităților economice durabile, în special prin intermediul produselor tipice de calitate, protecția cadrului natural de viață, prevenirea riscurilor naturale și conservarea frumuseții și a valorii peisajului. Părțile contractante ar trebui să optimizeze rolul multifuncțional al agriculturii montane.(5) Obiectivele și măsurile stabilite prin Protocolul "agricultura montană", precum încurajarea agriculturii montane, îmbunătățirea condițiilor de viață, amenajarea teritorială, aplicarea unor metode de exploatare care protejează natura și a unor măsuri forestiere sau de promovare și de comercializare, sunt în conformitate cu legislația și politicile agricole ale Comunității, în special cu Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) [3].(6) Protocolul "agricultura montană" constituie un cadru unic pentru formularea unei strategii transfrontaliere care să integreze acțiunile și obiectivele comune pentru găsirea unei soluții la problemele specifice din regiunea Alpilor.(7) Convenția alpină și Protocolul "agricultura montană" au relevanță pentru 13 milioane de locuitori și aproape 6000 de comunități aflate într-o zonă de 19 milioane de hectare. Alpii au, de asemenea, o mare importanță și pentru populațiile din alte regiuni.(8) Atât Convenția alpină, cât și protocoalele de aplicare a acesteia, printre care Protocolul "agricultura montană", constituie primele acorduri internaționale din lume care se aplică unei regiuni montane și constituie un model pentru alte regiuni.(9) Ratificarea Protocolului "agricultura montană" va confirma angajamentul Comunității Europene, va constitui un semnal politic puternic și va consolida procesul ecologic în întreaga regiune, căreia Europa îi acordă o mare importanță.(10) Prin urmare, Protocolul "agricultura montană" ar trebui adoptat în numele Comunității,DECIDE:Articolul 1Protocolul de aplicare a Convenției alpine din 1991 în domeniul agriculturii montane (Protocolul "agricultura montană") este aprobat în numele Comunității.Textul protocolului și al declarațiilor conexe se atașează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să procedeze, în numele Comunității Europene, la depunerea instrumentului de aprobare și a declarațiilor atașate în conformitate cu articolul 24 din protocol.Articolul 3Prezenta decizie se publică în Jurnalul Oficial al Uniunii Europene.Adoptată la Luxemburg, 19 iunie 2006.Pentru ConsiliuPreședinteleJ. Pröll[1] Aviz emis la 13 iunie 2006 (nepublicat încă în Jurnalul Oficial).[2] JO L 61, 12.3.1996, p. 31.[3] JO L 277, 21.10.2005, p. 1.--------------------------------------------------


title: Decizia Consiliului din 2 decembrie 1999 de încheiere a Acordului de cooperare științifică și tehnologică dintre Comunitatea Europeană și Guvernul Republicii Populare Chineze

text:
Anunţ juridic important

|

32000D0016

Jurnalul Oficial L 006 , 11/01/2000 p. 0039 - 0039 ediţie specială în limba cehă capitol 11 volum 33 p. 100  - 100 ediţie specială în limba estonă capitol 11 volum 33 p. 100  - 100 ediţie specială în limba maghiară capitol 11 volum 33 p. 100  - 100 ediţie specială în limba lituaniană capitol 11 volum 33 p. 100  - 100 LV.ES capitol 11 volum 33 p. 100  - 100 MT.ES capitol 11 volum 33 p. 100  - 100 PL.ES capitol 11 volum 33 p. 100  - 100 SK.ES capitol 11 volum 33 p. 100  - 100 ediţie specială în limba slovenă capitol 11 volum 33 p. 100  - 100

		Decizia Consiliuluidin 2 decembrie 1999de încheiere a Acordului de cooperare științifică și tehnologică dintre Comunitatea Europeană și Guvernul Republicii Populare Chineze(2000/16/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 170, coroborat cu articolul 300 alineatul (2) prima teză și articolul 300 alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât:(1) Comunitatea și Republica Populară Chineză desfășoară programe specifice de cercetare și dezvoltare tehnologică (CDT) în domenii de interes comun.(2) Pe baza experienței anterioare, ambele părți și-au exprimat dorința de a stabili un cadru mai profund și mai larg de desfășurare a colaborării în domeniul științei și tehnologiei.(3) Cooperarea în domeniul științei și tehnologiei face parte din cooperarea globală dintre Comunitate și Republica Populară Chineză.(4) Prin decizia din 22 iunie 1998, Consiliul a autorizat Comisia să negocieze un acord de cooperare științifică și tehnologică între Comunitate și Guvernul Republicii Populare Chineze ("acord").(5) Prin decizia din 22 decembrie 1998, Consiliul a decis semnarea acordului în numele Comunității.(6) Acordul a fost semnat la 22 decembrie 1998.(7) Acordul ar trebui aprobat,DECIDE:Articolul 1Acordul de cooperare științifică și tehnologică dintre Comunitatea Europeană și Guvernul Republicii Populare Chineze se aprobă în numele Comunității.Textul acordului se atașează la prezenta decizie.Articolul 2În conformitate cu articolul 11 din acord, președintele Consiliului face notificarea privind încheierea, din partea Comunității, a procedurilor necesare pentru intrarea în vigoare a acordului [3].Adoptată la Bruxelles, 2 decembrie 1999.Pentru ConsiliuPreședinteleE. Tuomioja[1] JO C 247 E, 31.8.1999, p. 32.[2] Aviz emis la 3 noiembrie 1999 (nepublicat încă în Jurnalul Oficial).[3] Data intrării în vigoare a acordului se publică în Jurnalul Oficial al Comunităților Europene de către Secretariatul General al Consiliului.--------------------------------------------------